Ariel Dorfman (Buenos Aires, 1942) és un escriptor en castellà i en anglès. Ha escrit novel·la, assaig, teatre, poesia i contes. Nascut a Argentina, als dotze anys va començar a viure a Xile, on va estudiar literatura, es va casar i es va nacionalitzar xilè. Va denunciar l'impacte ideològic dels sectors conservadors i de dretes sobre la cultura de masses i especialment en la cultura (revistes, dibuixos animats) adreçada als nens. Per exemple, al seu conegut assaig "Para leer al Pato Donald" (1971) posa de manifest els valors de Walt Disney neocolonialistes i del típic "American Way of Life" ("estil de vida americà"). Partidari de Salvador Allende, després del cop d'estat militar de 1973 es va exiliar a França i posteriorment a Carolina del Nord. En 1990, amb la caiguda del règim feixista, Dorfman va tornar breument a Xile i hi va presentar "La mort i la donzella", la seva obra teatral més coneguda. Posteriorment ha compaginat les seves publicacions amb la docència universitària als Estats Units. Actualment té la doble nacionalitat xilena i estatunidenca.